Duckelina – Nie vir kinders
Straatkos is een van die plesiere op reis. Hoe vreemder die plek, hoe interessanter raak die straatkos. Kos vertel iets van die mense en die plek, en die ontdekking van geure, kleure, geluide, smake en reuke is mos eintlik 'n reiservaring in eie reg.
Straatkos is eerlik en eenvoudig. Moeiteloos. Onmiddellik en vinnig. En bowendien goedkoop. Dit beweeg my, in Nataniël se taal.
Die verskillende soorte straatkos is 'n onderwerp op sy eie. In China vermy ons die rare, loop draaie om die onbekende en onidentifiseerbare, en hou verby die afstootlike reuk van tofu.
Ons probeer die onfatsoenlike en die onsindelike ignoreer en kies liewer die herkenbare tipes straatkos. Gewoonlik vorm noedels die fondament van straatkos in China. Partymaal kom daar 'n sosatie of 'n dumpling by. In die algemeen is goeie vleis in straatkos 'n uiters seldsame vonds.
Halaal-kos is die reinste, ongelukkig selde beskikbaar as straatkos. Halaal-kos is natuurlik sonder vark, maar dis nou ook nie dat vleis in oorvloed is nie.
Die beste deel van straatkos is die prys – hoewel dit wissel kan mens vir minder as R50 'n stewige bord kos vir die aand kry.
Straatkos gebeur in die aand. Wel, bedags ook. Maar saans ontstaan 'n soort feestelikheid saam met straatkos. Strate sluit, tafels uitgedra en die verkeer vervang met honger skares.
Ons het vir Duckelina tydens 'n dwaaltog op soek na straatkos in die aand ontmoet.
Tussen al die kosstalletjies en eetplekkies is daar allerhande ander straatsmouse ingeprop. Hulle verkoop enige moontlike ding onder die son. En so loop ons in iemand vas wie pryse uitloot vir iemand wat kan raakgooi. Deelnemers betaal 'n klein bedraggie en kry dan tien balle waarmee teikens in rye afgegooi kan word. Ek word byna onmiddellik uitgedaag.
'n Jong skare omring ons. Ek gooi en met elke treffer kom daar toejuiging. En toe die tien balle op is, lê daar meer gesneuwelde as oorlewende teikens. As prys kry ek 'n geel, sagte speelgoed eendjie. En my aanhangers juig weer.
Ons doop haar Duckelina en sy word aan my rugsakkie vasgebind. Sy gaan nou orals saamtoer.
Author oudoringPosted on Mei 1, 2017 Februarie 15, 2018 Categories China
2 gedagtes oor "Duckelina"
Mei 2, 2017 om 10:43 vm
Ja! vir China se straatkos. Water my mond nou. Ek wag opgewonde vir Duckelina se reis stories. Sy gaan tien teen een ñ nog meer opwindende lewe as julle hê.☺